El Martinenc, a casa | Mariona Masferrer | FC Martinenc\nInici » Noticies » Club » El Martinenc, a casa | Mariona Masferrer\nAl trenta-novè capítol ens explica el seu dia a dia confinada la Mariona Masferrer, jugadora del primer equip femení de futbol del Martinenc, líder del grup 2 de Primera Catalana, 11 punts sobre el segon, a l’espera de la decisió del futur de les competicions. Mariona ha disputat 13 partits aquest curs.\nHe tingut etapes de tot durant el confinament. Al principi vaig passar unes setmanes amb una mica de preocupació, des de la perspectiva personal, perquè els meus pares són grans, i també des del punt de vista social, perquè les xifres de contagiats i de morts espantaven, i la crisi econòmica que possiblement vindrà em deixava preocupada. Amb el pas dels dies, com tots, m’he anat adaptant, acostumant-me a la nova situació, amb més paciència, i ara ja amb ganes que les coses comencin a passar, perquè el temps tancada a casa es fa pesat i sense veure família i amistats, sense fer una vida normal.\nAl principi del confinament estava de baixa, perquè en un partit de fa uns mesos vaig trencar-me els lligaments del genoll, però ja fa tres setmanes que torno a estar treballant. Soc professora en un institut. Estem fent classes a distància, gestionant-ho amb el professorat a través d’eines digitals. També estava fent alguns cursos de formació que han quedat interromputs, però en aquest aspecte soc privilegiada i he pogut seguir fent la feina que feia canviant simplement les eines.\nJa venia una mica acostumada de fer feina individual i de fer feina a casa perquè abans que comencés el confinament ja estava fent la rehabilitació i per tant ja tenia establerta la rutina de fer exercicis. Hi he afegit els entrenaments que fem setmanalment amb l’equip.\nSí, amb bona part de les companyes, a través de trucades i missatges. I fer els dos entrenaments setmanals ajuda a seguir amb la dinàmica social del futbol.\nLa sensació d’estar activa físicament, perquè per molt que facis exercicis a casa no acaba de ser el mateix, i la part més social, d’estar en contacte amb les companyes, la dinàmica de l’equip, els entrenaments, amb la perspectiva dels partits del cap de setmana, i el fet de competir.\nSí, a mi m’agrada molt llegir, per tant aprofito ara que tinc una mica més de temps per fer-ho. M’he llegit ‘Mirall trencat‘, ‘Aloma‘ i ‘La plaça del diamant‘, de Mercè Rodoreda; ja me’ls havia llegit fa anys i ara els he rellegit. I ara estic llegint Víctor Català. Així que va de novel·listes catalanes.\nCrec que hem d’aprofitar aquesta aturada i aquestes circumstàncies per reflexionar una mica sobre com ens organitzem i quina vida estem portant. I el que diria és que ens animéssim a ser part activa d’un canvi que serà necessari quan sortim d’aquest confinament. Vindran moments difícils, econòmicament, socialment, i caldrà que tots treiem el millor de nosaltres. El futbol sempre és una bona manera de canalitzar aquestes inquietuds.\nEl Martinenc, a casa | David Martínez


ASSOCIACIÓ SANT LLUC PER L'ART: DONACIÓ DE JOAN PARÉS A L'ASSOCIACIÓ\nEl dimecres passat, a la tarda, van tenir lloc a Aparelladors dos esdeveniments ben poc usuals, i dels que ens en sentim molt satisfets.\nAprofitant que a les set en Miquel Arnau, que és qui hi exposa actualment, feia una conferència sobre l'art contemporani (en parlarem en un proper article), en Joan Parés ens va convocar mitja hora abans per fer-nos donació de tota la documentació de l'Associació que obrava en el seu poder.\nJoan Parés ensenyant la documentació als presents\nLa idea va sorgir durant la inauguració al Casal de l'exposició del nostre FONS D'ART, en la que hi ha una obra seva. La idea ja li rondava pel cap de fa temps, però el divendres passat és quan va decidir dur-la a terme.\nLa història, a grans trets, és la següent: la Col·lectiva la van iniciar els germans Arenas, els germans Zaragoza i alguns altres, el 1946. Després de molts anys i força vicissituds, la segona tongada de Col·lectives va ser represa per Manuel Cusachs i Antoni Boix, tongada que va acabar amb l'exposició de 1983 al Museu Comarcal. Els responsables de Sant Lluc Antoni Boix, Eduard López, Joan Parés i Salvador Pujol, "Els Santlluqueros", van oferir a l'alcalde Manuel Mas, la consellera de Cultura Anna Comas i al director del Museu Carles Marfà el llistat dels participants de l'exposició, per si volien fer-se càrrec de l'organització de les futures edicions.\nDesprés de la negativa oficial i una pausa d'un parell d'anys Jordi Puiggalí va tornar a convocar la Mostra Col·lectiva, aconseguint arrossegar en poques edicions a un grup que, amb la renúncia de Puiggalí i encapçalat per Antoni Luis, va ser el germen de l'actual Associació, legalment constituïda com a tal l'any 2000.\nLa resta ja la coneixeu prou bé, amb la consolidació de la Col·lectiva com a principal tret identitari, la consolidació també de la Biennal Torres García, que ja porta deu anys, i un seguit d'altres activitats artístiques i culturals sense les quals la cultura a Mataró se'n ressentiria fortament.\nEn Joan Parés, dipositari des de 1983 de l'arxiu de les dades de l'Associació, ens ha volgut fer dipositaris d'aquest fitxer històric, juntament amb un àlbum de fotografies de l'exposició i sopar de 1983.\nLa signatura de la cessió\nLa donació la va voler fer amb signatura inclosa seva, d'Antoni Luis com a president actual, i de Pere Pascual i de Perecoll com a testimonis d'excepció.\nPere Pascual, Teresa Roig, Isabel Llaquet i Quima Romero.\nFora de l'escena Núria Palomar i Miquel A. Faidella\nTambé hi eren presents Núria Palomar, Quima Romero, Isabel Llaquet, Teresa Roig i Miquel A. Faidella, com a vocals de la Junta actual.\nPossiblement Joan Parés no és conscient de la satisfacció que ens produeix el seu respecte envers la nostra feina. Ha tardat trenta anys en desprende's d'aquest tresor, i si ho fa és perquè ens veu mereixedors de la seva confiança.\nAmb l'àlbum de fotos i la capsa de fitxes\nMoltes gràcies, Joan, procurarem no decebre't.


Arriba la 8a edició de "La Festa Major del Vi", l’Adernats Vinitfest | Cupatges\nArriba la 8a edició de "La Festa Major del Vi", l’Adernats Vinitfest\nPer vuitè estiu consecutiu Adernats organitza l’anomenada Festa Major del Vi a la Catedral del Vi de Nulles el proper 6 de juliol\nEl certamen porta set edicions exhaurint entrades amb més de 500 persones\nOnze cellers premiats als premis del XXVè Concurs de Vins de la DO Tarragona\nCupatges | 13/06/2019 a les 06:55h\nArxivat a: Cellers, Adernats, La Festa Major del Vi, Adernats Vinitfest\nUn any més, i ja en van vuit, la Catedral del Vi de Nulles es vestirà de gala per celebrar l’Adernats Vinitfest el proper 6 de juliol. Una festa al celler modernista, un dels més ben conservats i actius de Catalunya. La coneguda com ‘La Festa Major del Vi’, que arribarà a la seva 8a edició, és un certamen que més 500 persones avalen cada estiu penjant el cartell d’entrades exhaurides.\nEnguany, sis restaurants o elaboradors del territori maridaran els seus plats amb sis dels millors vins i caves Adernats. I amb la música dels tarragonins Pepper and Soul, el músic i compositor de Miravet, Èric Vinaixa, i amb la “Llarga Vida al Rock’n Roll”.\nI finalment, a l’espai Vinilfest, arriba Etzche | Republiq des de Les Borges Blanques amb ritmes de Funck & Disco en vinil per cremar-ho tot. Serà els moments de gaudir del Mojito Seducció i el Gincava d’elaboració pròpia d’Adernats.\nL’obertura de portes serà a les 21.45 h. Tothom rebrà una copa, sis tiquets degustació de vins i sis de tapes. Després d’una breu inauguració a càrrec del grup de teatre GTP de Valls a les 22 h, la festa començarà i la Catedral del Vi de Nulles serà la casa dels assistents fins ben entrada la matinada.\nLes entrades es troben a la venda a la web del celler i a la vinoteca Adernats a Nulles\nEscumosos del 2018; les millors novetats\n«Les etiquetes del futur seran intel·ligents; sensorials, experiencials i sobretot, sostenibles»\nConversem amb l'Anna Serra Cases, propietària de l'estudi de disseny Grow, especialitzat en etiquetes i packaging de vins.\nEl coronavirus ‘propaga’ els primers ERTO al sector del Cava\nEls 110 empleats de Comercial Grup Freixenet, els primers afectats\nJean Leon estrena la gamma Nativa amb un xarel·lo ecològic\nLa gamma Nativa se centra en el Penedès i les varietats autòctones catalanes com a homenatge a la terra que va acollir Jean Leon


Contagiar-se de covid no garanteix als joves immunitat a la reinfecció\nbars, joves, covid, terrassa, coronavirus, taula, restauració\nUns joves prenen una cervesa en una terrassa a la plaça de la Virreina.\nL'estudi assenyala que un 10% dels joves es reinfecta i que poden transmetre el virus\nActualitzada 16/04/2021 a les 11:06\nUn estudi publicat a la revista The Lancet Respiratory Medicine conclou que el contagi de coronavirus no garanteix una completa immunitat contra la reinfecció en els joves, només ofereix una certa protecció.\nEn la recerca s'han analitzat 3.000 membres sans del Cos de Marines dels Estats Units, la majoria homes d'entre 18 i 20 anys. L'estudi confirma que encara que es desenvolupin anticossos després de superar la covid, és convenient rebre la vacuna per estimular la resposta immunitària i evitar reinfeccions.\nSegons l'estudi publicat, un 10% dels joves que havien superat el coronavirus es van reinfectar de nou, mentre que dels 2.247 que no havien patit el virus, es van contagiar 1.079 posteriorment.\nEls autors han constatat que les persones que mai s'havien infectat de coronavirus tenien fins a cinc vegades més risc de contagiar-se que aquells que ja havien passat la malaltia, encara que aquests últims no eren completament immunes.\nI afegeixen que els joves reinfectats tenien menys anticossos que els participants que no havien tornat a contreure el virus i la seva càrrega viral era «només» deu vegades més baixa que la d'aquells reclutes que s'havien contagiat per primera vegada.\nEls resultats apunten al fet que algunes persones reinfectades poden transmetre el virus, encara que fa falta investigar més aquest punt. Per això, animen als joves a vacunar-se quan sigui el seu torn.\nComenta el contingut : Contagiar-se de covid no garanteix als joves immunitat a la reinfecció


Mare/pare d'alumne/a | Se'ns jubila en Jaume\nInici / Mare/pare d'alumne/a\narabic-theory-testرخصة قيادة جدةنموذج عقد عملنموذج وصيغة عقد شراكة بين طرفينخريطة العرباختبار القيادة النظرى في السعوديةالاختبار النظري تجريبي للقيادة الاماراتامتحان تؤورياتعليم السواقة بدون مدرسةرخصة قيادة للنساءرخصة قيادة دوليةعقد قرانعقد شراكةعقد البيععقد عملصيغة عقد الزواجنموذج عقدعقد البيععقد شراكة بين طرفينالقيادة المدرسيةسعر الذهب الانمخالفات المرور الكويترخصة القيادة السعودية نموذج استقالةتجديد رخصة السياقة في السعودية\nUna història de col·legis\nL’altre dia vaig assistir a una trobades d’ex-alumnes del col·legi on vaig cursar la EGB. Vam homenatjar el nostre mestre i ens vam retrobar amb gent que feia més de 30 anys que no ens viem. Es una cosa que pensava que no passaria mai i finalment algun entusiasta ho va fer possible. Va ser emocionant.\nParlant amb els que foren els meus mestres, vaig comprendre que l’escola on havia anat era una mena d’Escoleta: laica, catalana, familiar, pròxima i fomentat valors més enllà dels estrictament acadèmics.\nLlegeix més sobre Una història de col·legis\nMoltes gràcies per tot i et desitgem que aquesta nova etapa que inicies segui del tot plena i feliç... i productiva! per que de ben segur que deus tenir projectes per fer, per començar, per imaginar. El nostre record té cos de poema, d'en Miquel Martí i Pol\nal mestre, la persona, ...\nLlegeix més sobre al mestre, la persona, ...\nGràcies, Escoleta; Gràcies Jaume Cela\nResulta molt difícil, a aquestes alçades, trobar-ne una fotografia recent de la família Peire - Serrate.\nHe trobat aquesta del 30 de desembre de 2012, una nit de fred molt estimulant, sobre tot perquè hi som a NOVA YORK!!!, on ha viscut durant uns anys el Tomi.\nLlegeix més sobre Gràcies, Escoleta; Gràcies Jaume Cela\nBona feina, bones persones\nVolem felicitar-te per la bona feina que heu, o esteu, fent amb les nostres filles. Sou uns bon professionals i, a més, hi poseu molt d'estimació en tot el que feu. Sense dubte, pots estar molt orgullós de la teva tasca i de l'equip amb qui has treballat a l'Escoleta.\nTambé volem agrair-te la il·lusió que has despertat a les nostres filles amb la lectura dels contes, i plantejar-lis inquietuds de raonament perquè siguin a la vegada bones crítiques i coneixedores del seu entorn i de si mateixes.\nLlegeix més sobre Bona feina, bones persones\nUn director molt proper i que estima les paraules\nSempre m'ha agradat la teva relació amb els alumnes, amb tots els alumnes. Has estat un director/mestre/persona molt proper als nens i nenes i crec que aquest és el millor llegat que poden tenir de tu, que hagin pogut parlar-te, preguntar-te, aprendre...en qualsevol ocasió.\nGràcies per fer estimar als nens les paraules...\nLlegeix més sobre Un director molt proper i que estima les paraules\nLas estrellas que no tienen cola\nYa sabes que mi relación con la Escoleta y contigo viene de lejos y que siempre te estaré agradecido por el cariño con que siempre has tratado a mis hijos.\nHace unos días pensaba en que entre nosotros siempre ha habido buena estrella...La estrella en que se convirtió mi hijo David hace unos años, la canción de "la estrella que no té cua" que cantaba emocionado mi hijo Eloi hace unos días...\nMUCHÍSIMAS GRACIAS POR SER EL "PAL DE PALLER" DE LA ESCOLETA DURANTE TANTO TIEMPO,\nLlegeix més sobre Las estrellas que no tienen cola\nGRÀCIES PER AQUESTS ANYS!\nEstem tristos. L'Escoleta perd una gran persona, un gran professor, un meravellós escriptor ...\nGràcies per tot el que has aportat i, de ben segur, seguiràs aportant.\nSempre es recordarà la teva etapa com a director, la teva gran professionalitat, la teva proximitat i accessibilitat.\nNo deixis mai d'escriure aquestes meravelloses històries.\nLlegeix més sobre GRÀCIES PER AQUESTS ANYS!\nUn bon mestre i una millor persona\nJaume, has deixat emprenta en nosaltres i esperem que també en els nostres fills Alba i Daniel. La teva il·lusió, empatia i professionalitat ha estat i és un exemple a seguir. Et desitxem que siguis molt feliç en la teva nova etapa.\nAlba i Miquel Angel\nLlegeix més sobre Un bon mestre i una millor persona\nRecordo quan de petit alguna vegada m'havia assegut a la teva falda en els concerts que es feien a la sala d'actes de la Universitat..jo era una mica "trastet" i no parava quiet..però tú els vas dir als meus pares que tú de petit també eres molt inquiet...i que tampoc era pas tant dolent....\nQuan t'he tingut de professor, recordo les xerrades i les històries que ens explicaves, alhunes força interessants.\nLlegeix més sobre Xerrades


Paiporta reprén l'elaboració del conveni de l'empresa pública ESPAI\nLa Mesa General de Negociació de l’Empresa Pública de Serveis de Paiporta (ESPAI) es va reunir recentment per reprendre les negociacions i el treball de cara a elaborar el conveni col·lectiu de l’entitat. En la Mesa hi ha representació de tots els partits de la corporació, que formen part del Consell d’Administració, i dels sindicats UGT i CCOO, que acudeixen en nom de les treballadores i treballadors. L’actual equip de govern aborda un dels dèficits que tenia ESPAI, que funciona sense conveni col·lectiu des de l’any 2007, quan va ser creada a iniciativa del govern del Partit Popular.\n“L’absència de conveni col·lectiu era una situació anòmala més a la qual el govern d’esquerres de Paiporta posa solució, com tantes altres heretades d’etapes anteriors”, ha afirmat l’alcaldessa de Paiporta i presidenta del consell d’administració de l’ens, Isabel Martín. “Treballarem braç a braç amb la plantilla d’ESPAI per a millorar la seua seguretat, per a regular els jornals i garantir-los drets i establir obligacions de manera transparent, i per regular altres aspectes, com els mecanismes d’accés a les borses de treball”, ha afegit la dirigent paiportina.\nEn la Mesa General recent s’ha constituït la Comissió Negociadora del Conveni, i s’ha establert un calendari aproximat per a avançar en l’elaboració del conveni. Aquesta Comissió s’ha marcat com a objectiu finalitzar la redacció del document al llarg del primer trimestre de 2020.\nMalgrat no tindre conveni, durant la passada legislatura el govern de Paiporta va portar endavant iniciatives per a millorar les condicions laborals de la plantilla d’ESPAI. Així, es va crear el comité de seguretat i salut que, sorprenentment, no existia abans de 2015. “Hem avançat molt en quatre anys, però ara cal abordar un element clau en la seguretat jurídica i laboral, com és el conveni col·lectiu de l’empresa”, ha explicat l’alcaldessa, Isabel Martín.\nEntre les millores per a la plantilla d’ESPAI també estan l’establiment de mecanismes d’assessorament per a evitar assetjament laboral, el Pla d’Igualtat propi de l’empresa, que està en elaboració, o el canvi de seu a l’edifici Edival, una antiga reivindicació de les treballadores i treballadors que es va materialitzar durant la passada legislatura.\nEn el conveni col·lectiu, tal com es va manifestar per part del govern de Paiporta, ha de quedar constància del caràcter de servei públic de l’empresa pública ESPAI, en el sentit que no és una empresa que haja de buscar beneficis econòmics sinó “prestar un servei de la màxima qualitat i eficiència en benefici de la ciutadania, una meta que ha d’impregnar tot el document”, de la mateixa manera que la plantilla ha de desenvolupar el seu treball “en les millors condicions possibles”, ha afegit l’alcaldessa. Amb aquesta base, “l’objectiu del conveni ha de ser també evitar la temptació d’alguns governants per aplicar retallades i empobrir el servei prestat i empitjorar les condicions laborals”, ha conclòs Isabel Martín.


Itàlia supera els 10.000 morts, però els contagis continuen a la baixa\nEn les últimes 24 hores han mort 889 contagiats || Es restringeixen els moviments mentre creix la preocupació que la pandèmia s’estengui al sud del país\n© Personal mèdic de l'exèrcit italià, amb vestits de protecció, transportant taüts.\nEl nombre de morts a Itàlia a causa del coronavirus va assolir ahir els 10.023, al registrar-se 889 morts en les últimes 24 hores, però continua la tendència a la baixa dels contagiats, segons va informar Protecció Civil.\nEl nombre total de persones infectades des de la detecció del virus a Itàlia, el 20 de febrer, va ser ahir de 70.075, la qual cosa representa 3.651 malalts més en un dia. D’aquesta manera, però, es va mantenir la tendència a la baixa dels casos positius, amb un 5% més que divendres però menys del 7% del dia anterior i amb cinc dies de baixada dels infectats.\nMalgrat l’elevada xifra de morts, la segona més alta des que va començar la crisi, ahir el cap de Protecció Civil d’Itàlia, Angelo Borrelli, va destacar que 1.434 persones han estat declarades curades, dada que és la més alta fins ara i que representa el doble respecte als de divendres.\nMalgrat la millora en les dades de contagis, el Govern italià està preparant el decret que estendria les mesures restrictives dos setmanes més, amb la possibilitat d’algunes excepcions, encara que mínimes, per a les empreses, a partir del pròxim 3 d’abril i fins quan estaven previstes les primeres disposicions. D’altra banda, ahir va arribar una nova ordenança del ministeri de Transports i del de Sanitat que actualitza les disposicions per a aquells que arribin a Itàlia. Des d’ahir, es necessita una declaració que especifiqui els motius del viatge, un telèfon i la direcció completa de la casa on es duran a terme l’aïllament els italians que tornin al país. Alhora, també creix la preocupació que les mesures de confinament i el tancament d’activitats afectin sobretot el sud del país, molt més fràgil econòmicament.\nAlguns episodis aïllats a Sicília d’assalts als supermercats han fet que es dispari la por.\nEl nombre de persones que han aconseguit curar-se de la Covid-19 arriba als 131.772, la majoria d’elles a la Xina (75.098). Els quatre països més afectats (els EUA, Itàlia, la Xina i Espanya) sumen més de 325.000 casos, la qual cosa representa més de la meitat del total de persones que s’han contagiat d’aquest virus a tot el món.\nL’eclosió de la pandèmia als EUA augmenta els casos globals\nLa pandèmia del coronavirus, originat a la ciutat xinesa de Wuhan, deixa ja 598.000 contagis i gairebé 28.000 morts a tot el món, a causa principalment de l’explosió de l’epidèmia als EUA, que acumula una sisena part dels casos, ja molt al davant del país d’origen, la meitat dels quals a Nova York. Segons el balanç global actualitzat ahir per la Universitat Johns Hopkins, la pandèmia s’ha estès per 177 països i territoris, en què ha deixat un total de 598.245 persones contagiades i 27.762 víctimes.


Ets capaç d'aprovar el test de la Guàrdia Urbana? | QUIZ 2020\nMés de 6.500 persones han fet aquest examen per formar part de la Guàrdia Urbana de Barcelona\nRedacció | dimarts, 6 d'octubre del 2020, a les 22.53\nMés de 6.500 persones han realitzat aquest any el test de la Guàrdia Urbana que avalua la cultura general. És un dels exàmens que cal fer per accedir a la plantilla del cos policial barceloní. En total, la policia ofereix 282 noves places per a nous agents i aquest dissabte va començar per la primera fase amb diversos exercicis, entre els quals, el test de cultura general. Vols saber si series capaç d’aprovar-lo?\nUn test de cultura general més fàcil\nL’Ajuntament de Barcelona ja va anunciar al gener que modificaria el test de cultura general de la Urbana perquè fos més fàcil aprovar-lo, i que hi inclouria només preguntes d’actualitat dels darrers sis mesos; també va rebaixar la puntuació necessària per superar-lo. L’última vegada, el 88 % dels aspirants van suspendre aquesta prova.\nI ara… posa’t a prova amb el test de la Guàrdia Urbana 2020\nSi fas la prova, podràs veure les respostes correctes de cada pregunta i saber si aconseguiries superar la fase de cultura general de les oposicions a la Guàrdia Urbana de Barcelona. Anima’t a compartir el teu resultat a les xarxes!\n✅ Si ets al mòbil i no veus el test, clica aquí\nEn què consisteix aquest examen de la Guàrdia Urbana?\nLa prova constava de 50 preguntes, amb quatre opcions de resposta, i calia contestar-les en 50 minuts. El document, a més, tenia 10 preguntes més de reserva (de la 51 a la 60) per si calia anul·lar alguna de les primeres 50. La prova tenia caràcter eliminatori i per superar-la calia obtenir com a mínim una puntuació de 16,75/50 tenint en compte que les preguntes fallades resten 1/4 dels punt d’una resposta correcta, mentre que les no contestades no penalitzaven. Si es responia totes les preguntes, per no quedar eliminat caldria com a mínim una puntuació de 24 punts.\nEn aquesta convocatòria es pot aprovar traient un 16,75/50 en el test de cultura si en el test teòric específic s’aconsegueix un 33,25/50, que permet arribar al 50 % de la puntuació màxima.\n— Guàrdia Urbana — participa\nLa Urbana fa una crida per trobar testimonis de l’accident mortal d’un ciclista a l’Arrabassada\nDetingut a l’aeroport del Prat el creador de l’antivirus McAfee per delicte fiscal als EUA\nDetinguda per robar a la dona a qui cuidava, amb mobilitat reduïda i Alzheimer\nQuins municipis formen l’àrea metropolitana de Barcelona?\nFront comú entre entitats i el CSIC contra la subhasta del litoral\nEl crim transfòbic de Sònia Rescalvo a la Ciutadella\n“L’urbanisme tàctic de l’Eixample s’ha fet a correcuita, no s’ha planificat bé”\nLa UB recorrerà contra la sentència que anul·la la declaració de suport als polítics empresonats\nEl Gimnàs Sant Pau acusa els comuns de mentir sobre la feina feta per salvar l’equipament\nConvoquen una manifestació de rebuig per la visita del rei Felip VI


Materials – Institut Pla Marcell\n9 de gener de 2018 by alex.salleras\nCategories Materials1 Comment\nEntrevista a Catorze14 a Jaume Funes. “Quina culpa té aquest adolescent de tenir els pares que té?”\n9 de gener de 2017 8 de gener de 2017 by alex.salleras\nEntrevista del dissabte 7 de gener de 2017 a Jaume Funes, psicòleg i educador, especialista en adolescents. Per llegir-la!! http://www.catorze.cat/noticia/4955/jaume/funes/quina/culpa/aquest/adolescent/tenir/pares\nAdeu als deures! 9 articles per reflexionar.\n4 de novembre de 2016 by alex.salleras\nMmmh.. ja fa uns dies que hem començat el curs, les agendes dels cursos a vegades semblen atapeïdes, a vegades massa buides.. Aquest article del diari d’Educació ens convida a pensar-hi. Feu-hi un cop d’ull.\n50 curts per treballar valors i emocions a l’aula\n3 de novembre de 2016 4 de novembre de 2016 by alex.salleras\nAquest article de la @natibergada recull 50 curts per treballar la gestió de les emocions i valors a l’aula. Bon compendi.\n5 de maig de 2016 6 de maig de 2016 by alex.salleras\nTatuar-se la pell està de moda. Però, que en sabem de les tintes que s’utilitzen en els tatuatges?. Si uns anys enrere fer-se un tatuatge podia portar problemes relacionats amb la higiene, ara són els pigments presents en la composició de les tintes els que ocasionen més d’un mal de cap. Cal recordar que la … Llegir més…\nSIDA i adolescents\n21 d'abril de 2016 by alex.salleras\nLa situació actual de la SIDA en el món és prou alarmant. Des de que es va detectar a la dècada dels vuitanta, prop de 70 milions de persones s’han contagiat i 20 milions d’elles s’han mort. A Catalunya, unes 33.000 persones viuen amb el VIH, encara que el 25% ho desconeix. Actualment, el diagnòstic … Llegir més…\n29 de març de 2016 30 de març de 2016 by alex.salleras\nLes suposades fumigacions químiques sobre la població, evidenciades per les esteles de fum que deixen els avions al passar (chemtrails), la possibilitat d’endevinar el futur, o els terribles efectes secundaris que produeixen les vacunes sobre l’organisme, són algunes de les idees sense base científica que han anat proliferant en els darrers anys a través de … Llegir més…\n“Se toca, pero no se mira”\n14 de març de 2016 14 de març de 2016 by alex.salleras\nSi l’ensenyament i aprenentatge de les ciències no és una tasca fàcil, encara resulta més complicat si tenim a l’aula un alumne ceg o amb limitacions visuals. Freqüentment, els docents de ciències que es troben en aquestes circumstàncies, mostren baixes espectatives d’èxit, donat que sovint manifesten la falta de metodologies i materials específics. En aquest … Llegir més…\nLa Ciència Ficció a la classe de Ciències\n8 de març de 2016 8 de març de 2016 by alex.salleras\nArticle on es proposa la utilització de pel.lícules de Ciència Ficció per treballar a la classe de Ciències. Els autors analitzen de cada film la imatge que suggereix de la ciència, dels científics i del futur i proposen diverses activitats per treballar amb els alumnes després de visionar la pel.lícula. Un des aspectes més interessants … Llegir més…\n28 de febrer de 2016 3 de març de 2016 by alex.salleras\nL’Ajuntament de Granollers ha publicat aquest decàleg que aborda algunes recomanacions i consells per fer la gestió de determinats escenaris on les xarxes socials i els adolescents en són protagonistes: També en aquest document amb més profunditat:\nCategories Entrades, MaterialsTags 1x1, decàleg d'ús


Equip - The Perfect Sense\nThe Perfect Sense Equip\nExcel·lència amb ànima\nEn The Perfect Sense ens definim com “l’excel·lència amb ànima”. Excel·lència en cadascun dels detalls, tractaments i tecnologia. Ànima en el tracte proper, amable, empàtic i personalitzat que reben cadascun dels nostres pacients.\nLes sòcies del centre\nLa Hanan i la Yolanda són dues professionals optomètriques que acumulen diverses dècades d’experiència en prestigiosos centres oftalmològics i optomètrics de Barcelona. Entre ambdues, reuneixen diversos màsters i doctorats en diverses especialitats optomètriques.\n“La formació contínua és la nostra manera d'entendre la professió”\nTrajectòria de la Yolanda\nCo-directora, optometrista clínica, especialista en contactologia i ull sec.\nExperiència de més de 15 anys en un prestigiós centre oftalmològic de Barcelona.\nDiplomada en Òptica i Optometria per la Facultat d'Òptica i Optometria de Terrassa, 2006.\nMàster en Optometria i Ciències de la Visió per la Facultat d'Òptica i Optometria de Terrassa, 2019.\nCurs d'ull sec i blefaritis per l'Acadèmia de formació per a òptics optometristes Optoacademy.\nÒptica-optometrista des de 2006 a l’Institut Català de Retina (ICR), amb un alt nivell de coneixement i competències en totes les àrees del centre, tant en el gabinet d'optometria com en proves diagnòstiques. El seu lloc li va permetre realitzar multitud d'adaptacions de lents de contacte en totes les seves modalitats, així com realitzar proves pre i postoperatòries per a tota mena de tècniques quirúrgiques.\nCo-autora de l'estudi “Should overnight orthokeratology patients wear their lenses during their afternoon nap?”, 2020.\nSol·licita la teva primera visita amb la Yolanda\nCo-directora, optometrista clínica, posturòloga i terapeuta visual comportamental.\nResponsable dels departaments de teràpia visual, optometria infantil, estrabologia i ambliopia, posturologia i optometria esportiva.\nTrajectòria de la Hanan\nGraduada en Òptica i Optometria per la Facultat d'Òptica i Optometria de Terrassa, 2013.\nMàster en Optometria i Ciències de la Visió per la Facultat d'Òptica i Optometria de Terrassa, 2016.\nDoctoranda en Optometria.\nActualment cursant màster en Alta especialització en optometria comportamental i teràpia visual.\nPostgrau en Regulació Visuopostural per l'escola superior de posturologia Villenueve.\nEstudis no oficials: anglès, francès i àrab a nivell de conversa.\nÒptica-optometrista des de 2009, incloent 6 anys a l’Institut Català de Retina (ICR).\nTerapeuta visual funcional i comportamental des de 2012.\nAlt nivell de coneixement i competències en totes les àrees de l'optometria clínica, tant en el gabinet d'optometria com en proves diagnòstiques.\nCo-autora de l'estudi “Swept source optical coherence tomography angiography in patients treated with hydroxychloroquine: correlation with morphological and functional tests.”, 2019.\nCo-autora de l'estudi “Quantitative and qualitative analysis of the three capillary plexuses and choriocapillaris in patients without clinical signs of diabetic retinopathy: A Prospective Pilot Study”, 2020.\nSol·licita la teva primera visita amb la Hanan\nIr a Prescriptores


Joguina per Gossos Rub - Floating Dental Ball - Retorn\nJoguina per Gossos Rub - Floating Dental Ball\nRub és una joguina per Gossos fet amb Resina Natural Orgànica. Farà que el teu gos gaudeixi d'hores de joc i entreteniment. Amb forma de pilota dentada amb corda. Tria la talla en funció de l'pes de l'gos.\npreu normal € 11,30 Oferta\nRub Floating Dental Ball Medium (+10 Kg.)\nMedium (+10 Kg.)\nLa pilota amb la corda et permet interactuar amb el teu gos. Lánzasela i que te la torni.\nFloating Dental Ball està dissenyat com un joguina per a gossos emplenable, Perquè l'experiència de recompensa sigui molt més satisfactòria per a l'animal. Pots introduir entre les dents de la pilota menjar humit o premis que li resultin atractius al teu gosset.\nLa millor joguina\nA les meves dues gossetes els encanta aquesta joguina. A més els ajuda a tenir les dents netes i sans! molt resistent\nAl meu galga no li va cridar l'atenció.\nÉs veritat que els llebrers són gossos que a la vida anterior a l'adopció ningú va jugar amb ells i ara necessitaré molta obstinació per aconseguir-ho. A mi particularment em sembla una joguina amb un disseny molt aconseguit.\nNormalment les joguines li solen durar un dia perquè els destrossa, amb floating dental ball li encanta jugar i no té cap desperfecte ens vam passar molt bones estones jugant amb el, el recomano a tothom és un gran encert\nEns encanta !!\nEns encanta !! Al meu perque és natural, la textura és bona, no és tan dura com Altres puntals que tenim i la Lluna no la solta! Li encanta jugar amb ella. Això sí, li Hem TRET la corda, igual perque no tenim massa clar per a Què serveix.\nS'ho passa bomba\nL'únic error és que la corda negra li va durar 10 minuts: rolling_eyes :. Va molt bé perquè juga mentre es neteja les dents.\nDe moment bé, volem provar també en l'aigua quan vingui el bon temps\nLa joguina favorit del meu gos!\nAl meu mascota li encanta mossegar la bola o agafar-lo de la corda i moure'l sense parar. S'entreté molt!\nTornar a Joguines per Mascotes


Tributs - Web de la transparència Ajuntament Sant Joan Les Fonts\nInstrucció contracte menor\nEs pot fraccionar o ajornar el pagament dels deutes tributaris i altres deutes de dret públic, en període voluntari, si ho demanen les persones que hi estan obligades, quan la seva situació economicofinancera, discrecionalment estimada per l’Administració, els impedeixi transitòriament el pagament dels seus deutes.\nQualsevol persona física o jurídica, o que actuï en representació d’aquesta, titular de deutes amb l’Ajuntament de Sant Joan Les Fonts.\nImprès de sol·licitud d'ajornament/fraccionament, degudament omplert i signat.\nFotocòpia del DNI/NIF o targeta d'identificació fiscal del titular del deute.\nAutorització del titular del deute al compareixent (si s'escau).\nOriginal i fotocòpia del DNI/NIF de la persona autoritzada pel titular.\nOriginal i fotocòpia del DNI/NIF del representant legal, en el cas de societats o d'altres persones jurídiques.\nOriginal i fotocòpia de l'escriptura de poders del representant de la societat o d'altres persones jurídiques.\nOrdre de domiciliació bancària (SEPA).\nFotocòpia de la llibreta o document acreditatiu del número de compte bancari.\nDocumentació relativa de la manca de liquiditat o referent a la situació financera:\n10. En el supòsit de no obligació de presentar la declaració de la renda s'ha d'aportar certificat de l'Agència Tributària, i en el supòsit de no rebre cap pensió o prestació s'ha d'aportar certificat de la Seguretat Social i/o de l'INEM.\n11. Qualsevol altre document o justificant que es consideri oportú per avaluar la situació economicofinancera del sol·licitant.\nCtra d’Olot 32 17857 Sant Joan Les Fonts. Telèfon 972 290052\nNormativa general PDF\nDescarregar la sol·licitud PDF


Les gallinetes de dol Carreras Devís, Ángel;il. Edicions del Sud 9788494654718 El Baület,1\nCarreras Devís, Ángel;il.\n60 p. 20x17 cm\nAllà dalt, a la muntanya, hi havia una vegada un galliner ple de gallinetes, gallibrutes, galliplims, gallinautes, gallinoves, gallisàvies, gallitafaneres. Senyor, si estava aquell galliner concorregut! Hi havia una marxa impressionant…» Així comença “Les gallinetes de dol”, un commovedor conte infantil que inaugura la nostra col·lecció “El Baület”.


Radio Andorre : Histoire\ncumpleix 40 anys\nConversa amb el Sr. Marquet, director de Radio Andorra\n(Poble Andorrà, 17 al 23 d'agost del 1979)\nLa setmana passada oferirem als nostres lectors un reportatge sobre Ràdio Andorra amb motiu del seu 40 aniversari, ja que fou el 8 d'agost del 1939 quan Ràdio Andorra va emetre per primera vegada. Ampliem avui el reportatge esmentat amb una conversa mantinguda amb el senyor Jean Louis Marquet, director de Ràdio Andorra.\nLa primera emissio de Ràdio Andorra fou inaugurada per un ministre francès, i fou Victoria Zorzano la primera locutora de Ràdio Andorra, la qual va popularitzar al llarg de tot Europa, l'eslogan "Aqui Ràdio Andorra". La popularitat de l'eslogan fou tanta que moltes vegades quan un vehicle del Principat viatjava a l'estranger de seguida li deien: "Aqui Ràdio Andorra". A l'època dificil de la guerra, Ràdio Andorra fou una de les emissores més escoltades. Ràdio Andorra no emetia llavors informacio; sols musica... aportava un xic d'alegria enmig de la tristor produida per la guerra.\nUNA PROGRAMACIO ADRECADA A ALEGRAR LA VIDA\nAbans de la guerra, la produccio discogràfica ara molt reduida. Cal tenir en compte que els cantants havien de cantar cada vegada que un disc es gravava; els discs llavors, duraven molts anys. Desprès de la guerra, va augmentar la produccio discogràfica - tot i pu no nvi nascut el microfonin sobre tot hi havia una invasio de discs americans. Per tantn la ràdio podia oferir mès cannons noves.\nLa gent comença a enviar cartes per a demanar discos. Als anys 50, per aquest motiu, es constitueix el Club d'Amics de Ràdio Andorra. L'èxit d'aquest club fou exorbitant, sobretot a Espanya, ja que els espanyols podien parlar a través de Ràdio Andorraamb els seus compatriotes exilats a França y que per raons politiques no podien tornar a Espanya.\nDECADA DELS 60\nL'any 1960, Jean Louis Marquet entra com a director de Ràdio Andorra. Recorda molt bé com en festes com la de Sant Josep o la Mare de Déu del Pilar, aquesta emissio arrivava al summum, arribant-se a l'extrem que a les nits (emissio de les 10 del vespre a les sis del mati) sols es passaven 8 discos que eren dedicats amb formules molt breus, atesa la gran quantitat de cartes.\nAquesta emissio degué la seva extraordinària popularitat al fet de permetre a la gent demanar per escoltar el disc que més els agradava. En vista de la saturacio de solicituds que es rebien, as va arbitrar la formula de fer pagar una quantitat per solicitud, pero, en lloc d'assolir-se aquest objectiu, hom es troba a que encara se'n demanaven més. Finalment, em programa fou suprimit.\nMUSICA, MUSICA I SEMPRE MUSICA\nMentre emissores com Europa-1 o RTL passen un disc cada 13 minuts, la mitjana de Ràdio Andorra és de 4 o 5 discs per cada quart d'hora. Els responsables de l'emissora consideren que parlar massa per dia poques coses no val la pena... Hom prefereix la musica.\nDavant la nostra entranyesa que una emissora comercial com és Ràdio Andorra, no faci tants espais publicitaris com d'altres emissores privades el Sr. Marquet ens aclareix rapidament la questio. Els preus a Espanya son més barats. El petit comerciant pot fer publicitat. A França, en canvi, son més cars. Per consequent, hi ha poques emissores comercials i cobreixen amples zones geografiques . A Espanya en canvi, n'hi ha moltes, més de 400 i son emissores més locals que regionals. A Barcelona mateix hi ha entre 7 o 8 emissores distinctes i algunes tenen més d'un programa - en emetre en ona mitja i frequència modulada - toquen a menys gent i els presus son més barats. La diferència de preus és de 10-1 a favor de les emissores franceses.\nLA PROGRAMACIO ACTUAL\nAvui es dona més informacio, es donen butlletins de noticies de 15 a 20 minuts de duracio. Pero la part musical continua essent la més important. A l'estiu Ràdio Andorra possa en marxa el que se'n diu els programes d'estiu es fa una emissio des de Canet, que comenca amb informacio regional. A les 11h30 hi ha un duplex entre Canet i Andorra, "Canet Podium", un programa on un equip de 3 turistes que es troben a Canet competeix amb un equip de 3 turistes que es troben a Andorra. A la tarda, de 5 a 7 sols es passa musica i es reben a artistes que estiugen a Canet. També s'emit des de Biarritz una petita informacio diaria sobre la temporada de Biarritz. La resta del temps, va destinat a la programacion habitual: Hit Parade, musica d'ambient, etc...\nLA PROGRAMACIO DE NIT\nDe 9 a 10 es realitza una emissio en catala, que fins ara havia presentat certes dificultats, ja que no s'havia trobat un locutor adequat. Des del dia 8 d'agost Ràdio Andorra compta amb els serveis de Josep Casamajor, un locutor amb una gran formacio que li permetra desenvolupar, ben aviat, un bon programa. Ràdio Andorra vol fer un programa que no sigui pesat i que pugui tenir plaça la informacio sobre Andorrai la varietat. De 10 a 12 de la nit, es realitza una emissio en llengua castellana, que cerca la varietat. A partir del darrer diumenge de setembre, Ràdio Andorra posarà en marxa una nova programacio pensada per a la propera temporada hivernal, de la qual "Poble Andorrà" es farà l'oportu resso.\nR.F.P. (Poble Andorrà, 17 al 23 d'agost del 1979)\nRetour à la page de F5NSL ------------------------------------Retour au menu Radio Andorre


Activitats complementàries 2004/2005\nSetmana MusiCRAl (del 22 al 27 de Novembre de 2004)\nLes activitats van consistir en audicions, balls, dramatitzacions i actuacions de membres de la banda dels pobles.\nAl començament de la vesprada musical vam presentar a un compositor molt important com és A. Vivaldi, representat per un alumne a cada aulari, el qual va recitar una xicoteta poesía sobre la tardor i sobre la música.\nIris, alumna de Benlloch, representant a A. Vivaldi\nSeguidament vam vore un video d'un concert de A. Vivaldi, "La Tardor" i els alumnes van acompanyar la música amb una lletra adaptada de la melodía que parle sobre la tardor.\nEL VENT PORTARÀ LES FULLETES FINS AL SOL,\nPER QUE JA ARRIBE LA TARDOR,\nCAUEN, CAUEN JA GROGUES SEQUES MORTES VAN.\nJUNTES, MOLT JUNTETES FORMARAN\nUNA ESTORA I MOLT CRUIXENT,\nUNA ESTORA,COM SI FOS D'OR.\nDesprès els alumnes de 5é i 6é ens van explicar una xicoteta biografia de la vida de Daniel Fortea, seguint unes fotos que anavem passant en una pantalla.\nAna, Iris i Juan Diego explicant la vida de Daniel Fortea\nPosteriorment els alumnes i exalumnes de les escoles que estan a les bandes de música dels pobles van interpretar varies peces de Daniel Fortea adaptades a instruments de vent.\nEva, Edgar, Marta, Silvia i Angel interpretant una peça de D. Fortea\nPer a acabar la vesprada musical a cada aulari, els alumnes de 1r i 2n cicle van representar mitjançant una dansa una peça de Daniel Fortea anomenada "La danza de los muñecos de cartón", en la qual els alumnes anaven disfresats de ninots de cartró i anaven despertant mentre sonava la música.\nEls alumnes de la Pobla, Vilanova i la Torre pareixien ninots de cartró\nAprofitant també que el dissabte 27 de Novembre es celebrava a l'esglèsia de Benlloch el I Certamen de guitarra Daniel Fortea, els alumnes de 1r cicle de cada aulari del CRA van tancar l'acte ballant "la danza de los muñecos de cartón" que previament havien interpretat els guitarristes que van participar en el certamen.\nEls alumnes de 1r cicle del CRA ballant a l'església de Benlloch\nI per a concloure tota la setmana musical al CRA, els alumnes de 2n i 3r cicle van visitar l'exposició d'instruments que es va montar al Museu de Belles Arts de Castelló, "Sons del món".\nAllí van poder vore tota classe d'instruments de corda, de vent, de percussió, inclús un dels monitors de l'exposició va realitzar amb els alumnes un taller de percussió amb "yembé", instrument de percussió africà.\nDiversos instruments de percussió\nEls xiquets i xiquetes gaudint del taller de percussió amb el "yembé"\nLa setmana del 22 al 26 de novembre de 2004 el CRA TRESCAIRE va celebrar la Setmana Musicral als 4 aularis. Aquest any va estar dedicada al músic de Benlloch Daniel Fortea, ja que es commemorava el seu centenari. Per la qual cosa els alumnes de Vilanova van fer dijous per la vesprada una obra "La Danza de los Muñecos de Cartón".


Turisme Cubelles: 4ª CAMINADA POPULAR NOCTURNA\n4ª CAMINADA POPULAR NOCTURNA\nL'Associació Fauna de Cubelles, enguany organitza la 4ª caminada Popular Nocturna. Trajecte Cubelles - Comarruga.\nHora de sortida: 21.00 h al principi del Passeig Fluvial, (esquerra desembocadura).\n- Refrigeri pels caminadors a Comarruga.\n- Tornada a Cubelles en autocar.\n- Samarreta de record.\nPreu: 6 € inscripció anticipada.\n7 € pagament el mateix dia.\n+ Informació: http://www.faunacubelles.com/


Llagostera Ràdio - Antifrau rep un 138% més de denúncies fins al novembre que la mitjana dels últims anys\nEl director de l'OAC, Miguel Ángel Gimeno. / Foto: Oficina Antifrau\nArticle Anterior Condemnen un supermercat de Vidreres a indemnitzar amb 46.000€ una dona que va caure al pàrquing\nSegüent Article Girona habilita 35 llits per a persones sensellar durant els mesos d'hivern\nL'Oficina Antifrau de Catalunya (OAC) ha rebut fins al 30 de novembre 405 denúncies, cosa que suposa superar en un 21% en aquests onze mesos les 335 denúncies de tot el 2020, que ja va ser de rècord.\nDe fet, les dades actuals suposen un 138% més que la mitjana dels últims anys, que és de 170 denúncies anuals.\nEl 71% de les denúncies van ser anònimes, gràcies a la bústia electrònica que té l'OAC, percentatge que es va incrementant els últims anys. De fet, el director de l'OAC, Miguel Ángel Gimeno, ha demanat més competències per protegir els alertadors, persones que denuncien suposades irregularitats en organismes públics.\nGimeno ha explicat que actualment només el reglament de l'organisme diu que s'ha de protegir els alertadors, però no diu com s'ha de fer ni si es pot sancionar la institució que vulneri els drets d'aquests treballadors denunciants. Per això, demana que es canviï la llei de l'Oficina per concretar els mecanismes de protecció i de sanció, com ja tenen les oficines homòlogues d'Andalusia i el País Valencià.\nSegons Gimeno, l'increment de denúncies, sobretot anònimes, es deu principalment a la confiança que genera la bústia de denúncies anònimes i al prestigi que ha guanyat l'OAC entre la ciutadania des del 2016, després de l'escàndol amb l'anterior director, Daniel de Alfonso. Respecte les denúncies anònimes ha dit que tenen pràcticament el mateix percentatge d'arxivaments que les no anònimes, però presenten alguna dificultat en la petició d'aclariments o detalls.\nGimeno ha comparegut al Parlament per presentar la memòria del 2020, que ja es va fer pública a la primavera, però no es va poder lliurar a la cambra catalana perquè no hi havia Govern. En la compareixença, ha demanat més potestats per organitzar l'oficina o fins i tot donar subvencions a altres entitats per a formacions o estudis.\nTambé ha reclamat que es creï un grup de treball, o subcomissió de la Comissió d'Afers Institucionals, per tractar específicament i amb més agilitat els temes de l'OAC.\nEls grups parlamentaris han agraït la feina a l'OAC, però Vox li ha demanat mecanismes de control de la despesa i l'activitat de la pròpia OAC, i la CUP li ha demanat suport a l'hora de frenar les pressions i corrupteles en els grans contractes de subministraments públics dels ajuntaments.\nSegons la memòria, la pandèmia va irrompre també en la feina d'Antifrau i fins a 22 denúncies del 2020 estan relacionades de manera directa o indirecta amb la pandèmia i la seva gestió.\nL'Oficina ha resolt també el major nombre d'expedients de versemblança des de la posada en funcionament de la institució el 2009, amb 276 expedients d'avaluació prèvia. El 26% d'aquestes anàlisis han donat lloc a l'inici d'actuacions d'investigació, mentre que se n'han arxivat el 73%. En l'1% de casos s'ha aturat l'actuació perquè eren objecte d'investigació d'estaments judicials.\nDe les 22 denúncies rebudes relacionades amb la covid, quatre han superat la fase d'avaluació prèvia de versemblança i s'han iniciat actuacions d'investigació.\nA més, s'ha iniciat una investigació per iniciativa pròpia, que encara segueix oberta, sobre contractació d'urgència en l'àmbit sanitari. Segons Gimeno, en la majoria de les denúncies es van constatar irregularitats, però en moltes va ser impossible determinar-ne les responsabilitats concretes, o eren de persones de fora de Catalunya o d'empreses privades, fora de l'abast de l'OAC. Així, es van donar casos de sobrepreu o acaparament de material sanitari com mascaretes, vacunes o gel hidroalcohòlic.\nPel que fa a la tipologia, una desena de les denúncies estan relacionades amb l'incompliment de l'estat d'alarma o de les mesures de contenció, sis tenen relació amb la contractació per part de diverses administracions, tres tenen a veure amb la venda especulativa de mascaretes i gel hidroalcohòlic, una amb la gestió d'una residència de gent gran, una altra per la gestió en un centre penitenciari i l'última és una queixa genèrica de la gestió de la pandèmia per part del govern espanyol.\nD'altra banda, també es van concloure 48 investigacions durant el 2020. D'aquestes, 11 han estat arxivades, mentre que de la resta s'han tramès 30 informes raonats, dues recomanacions, 10 comunicacions a autoritats competents i una desena més a la fiscalia.\nDel total de finalitzades, el 38% eren per casos concrets d'irregularitats en contractació pública. En menor proporció hi havia qüestions sobre funció pública, assumptes sobre conflictes d'interessos i incompatibilitats, assumptes sobre urbanisme i expedients relacionats amb subvencions.\nD'altra banda, el 2020 també va ser l'any en que més mesures s'han adoptat per part de les autoritats competents relacionada amb les investigacions d'Antifrau. En concret, s'ha tingut coneixement de 49 mesures adoptades, mentre que el 2019 van ser 35. Per últim, l'Oficina Antifrau va formular durant el 2020 24 al·legacions en relació a projectes normatius.\nnotícia nacional\tantifrau


Sant Adrià demana millores al servei de Rodalies Renfe - Diari de Sant Adrià\nSant Adrià demana millores al servei de Rodalies Renfe\n27/3/2013. Demana que es reparin les tanques trencades al voltant de la via del tren i solucionar el problema de les maniobres d’alguns combois que afecten els veïns de Via Trajana, entre d’altres\nLa sessió plenària de l’Ajuntament corresponent al mes de març, celebrada aquest dilluns, va servir perquè totes les forces polítiques aprovessin una moció d’ICV-EUiA per solucionar les deficiències que té la línia 1 de Rodalies Renfe al seu pas per la ciutat adrianenca. En concret, el text insta Adif, l’ATM i la pròpia Renfe a millorar la senyalització i la neteja entorn de les vies, així com a reparar les nombroses tanques trencades que hi ha al seu voltant, i a que s’instal•lin màquines expenedores de bitllets en l’estació, doncs es dóna el cas, segons va explicar el regidor d’ICV-EUiA Gregorio Camacho, que “la mateixa persona que posa cafès en el bar és la que ha de vendre els bitllets”. A més, la moció pretén que els trens circulin a menor velocitat al seu pas per la pròpia estació -situada enfront d’habitatges del barri de Sant Joan Baptista- i pels blocs de Via Trajana. Precisament és en aquesta zona de la ciutat, limítrofa amb Barcelona, on es dóna una altra problemàtica que s’ha de solucionar: per les obres de la Sagrera, els veïns d’aquesta zona porten sofrint molts mesos les maniobres que alguns combois especials fan en aquest punt, on s’ha instal•lat una via especial per a aquest efecte. “Fan un soroll molt fort i els veïns ho estan patint”, va explicar Camacho. Entre les actuacions de manteniment que reclama la moció també s’inclouria pintar el pont sobre la via del tren que hi ha a la zona, i que es troba en un estat deplorable. Finalment, i tenint en compte el llarg tram que hi ha entre l’estació de Sant Adrià i la del Clot, la moció suggereix la construcció d’un baixador o un intercanviador a l’altura del carrer Guipúscoa.\nArticle anteriorPxC de Sant Adrià menysprea els afusellats pel franquisme al Camp de la Bota\nArticle següentTroben el cos mort d’un nadó a la planta de reciclatge que Tersa té a Sant Adrià


Informació de la comissió de l'aeroport\nEl passat dia 26 de setembre, es va reunir la Comissió de l’Aeroport de Sabadell, on recordem, participem tant l’Ajuntament com els veïns, com a parts afectades.\nEn aquesta reunió es va acordar que la Generalitat, fes un estudi econòmic independent, sobre quins són els beneficis i els perjudicis d’aquesta infraestructura, per tal de que, el mes de gener, podem fer un gran debat sobre la necessitat o no, de mantenir aquesta instal·lació.\nTambé cal remarcar que hem estat reclamant durant anys la postura de Sabadell al respecte, doncs segons les escriptures públiques, és el propietari dels terrenys on es troba l’aeroport i de Foment que és l’usuari. Recordar també que el 2010, l’Estat va declarar aquesta infraestructura, “d’interès nacional”, el que podria dificultar el seu trasllat o tancament, com proposem els ajuntaments i els veïns.\nTambé mencionar, que el mateix any (2010) una sentència del Tribunal Superior de Justícia, donava la raó a 101 propietaris de terrenys expropiats l’any 1941 a Reus, per construir un aeroport militar, obligant a l’Estat a la devolució dels mateixos. Quasi les mateixes circumstàncies es van donar el 1933, a l’aeroport de Sabadell. Veurem, doncs, com acaba tot plegat.


Notícies - Els Pets omplen el parc Ramon Barnils en l'últim concert de la Festa Major\nEls Pets omplen el parc Ramon Barnils en l'últim concert de la Festa Major\nEls de Constantí han presentat el seu últim disc, 'Agost'\nel 30/jun/04 Miquel Herrada Festa Major PDF\nMilers de persones han omplert el Parc Ramon Barnils amb motiu del concert del grup de rock català Els Pets, que ha servit de cloenda a la Festa Major 2004. Els de Constantí han presentat el seu últim disc, 'Agost', i han fet un repàs pels seus 18 anys de trajectòria musical, en un concert lúdic i molt obert a la participació del públic.\nDurant més de dues hores, Els Pets han omplert de música el Parc Ramon Barnils en l'últim concert de la Festa Major d'enguany. El grup de Constantí ha començat l'actuació tocant tots els temes del seu últim treball discogràfic, 'Agost', un disc que serveix per trencar amb la imatge típica de la formació. Ho explica el cantant d'Els Pets, Lluís Gavaldà.\nTall incrustat: Lluís Gavaldà\nNo és un disc tan festiu com els altres. Té més sentiment, és més reposat i, musicalment, molt variat.\nLa segona part del concert ha estat marcada pels temes més coneguts de la llarga trajectòria musical d'Els Pets, que van començar a tocar junts fa 18 anys. El públic santcugatenc ha rebut amb entusiasme cançons tan mítiques com 'Bon dia', 'S'ha acabat' o 'Aquest cony de temps', en un concert lúdic i molt obert a la participació còmplice del públic.


Novetats en la presentació d'Estats d'Informació No Financera - Grupo20 Auditoría\nNovetats en la presentació d’Estats d’Informació No Financera\nGrup20 recorda que les empreses amb 250 treballadors o més hauran de preparar els seus Estats d’Informació No Financera (EINF).\nGrup20, Fòrum de Reflexió, Debat i Opinió d’Auditoria, recorda que aquest 2021 les empreses amb 250 treballadors o més hauran de preparar els seus Estats d’Informació No Financera (EINF), obligació que anteriorment només aplicava a empreses amb més de 500 treballadors.\nAquesta nova obligació es recull en la Llei 11/2018, que va aprovar una modificació legal per la qual s’establia l’obligatorietat per a una sèrie d’empreses de publicar un estat d’informació no financera rellevant amb relació a les seves activitats. Aquest estat d’informació no financera ha d’incloure informació relativa a qüestions mediambientals i socials, informació sobre el personal de l’empresa, i informació referent als drets humans i a la lluita contra la corrupció i el suborn. Aquesta obligació afectava inicialment solament a les empreses de més de 500 treballadors, si bé la disposició transitòria va establir que el 2021 l’obligació de l’estat d’informació no financera s’estendria a les empreses de més de 250 treballadors, que compleixin una sèrie de requisits.\nAquesta obligació també aplica a empreses que siguin considerades Entitats d’Interès Públic “EIP”, o bé, que durant dos exercicis consecutius en la data de tancament del balanç, hagin superat dos dels tres criteris següents: 20 milions de € en el total de l’actiu del balanç, 40 milions de € en l’import net de la xifra de negocis, o almenys 250 empleats de mitjana.\nLa informació inclosa en l’Estat d’Informació no Financera haurà de ser verificada per un prestador independent de serveis de verificació. Per consegüent, les vint firmes multidisciplinàries que formen part de l’Associació Grup20 poden dur a terme aquest procés de revisió establert per la normativa, sempre que sigui un encàrrec independent del servei d’auditoria dels comptes.\nSegons ha declarat recentment el Colegio de Auditores de la Comunidad Valenciana es tracta “d’una eina que aprofundeix encara més en la transparència de les companyies en incloure aspectes relacionats amb el medi ambient o els recursos humans”. Des del Colegio de Auditores afirmen que aquesta informació és rellevant perquè permet entendre els riscos extrafinancers als quals està exposada una companyia i que poden impactar clarament en la consecució de resultats. Per la seva part, el Consejo General de Economistas considera que “s’ha d’apostar per una sèrie d’incentius perquè les pimes incrementin l’elaboració dels estats d’informació no financera” i afirma que “sens dubte serà bo per a l’economia i el conjunt del nostre país”.\nL’Estat d’Informació No financera inclou una descripció del model de negoci, qüestions mediambientals, socials i relatives al personal, d’organització del treball, salut i seguretat, relacions socials, formació, accessibilitat universal de les persones amb discapacitat, igualtat, drets humans, lluita contra la corrupció i el suborn, a més d’informació sobre la societat, com els seus compromisos amb el desenvolupament sostenible o subcontractació i proveïdors, etc.\nLes firmes de Grup20 estan a la seva disposició per tal d’ampliar la informació referent a les obligacions de les empreses amb relació als Estats d’Informació No Financera (EINF) i estudiar les necessitats en cada cas concret.


El club Volei Lloret comença la lliga oficial aquest cap de setmana | Nova Ràdio Lloret\nUn partit de voleibol, del passat 2018\nLes lloretenques debutaran aquest dissabte, a les 20h, a casa davant del Sant Cugat.\nUna de les entitats esportives que comença la lliga oficial aquest cap de setmana és el Club Volei Lloret. Les lloretenques debutaran aquest dissabte, a les 20 h, a casa davant del Sant Cugat. El partit es disputarà al Pavelló del Molí.\nDe nou, l’equip competirà a la Segona Divisió Femenina. A banda del Sant Cugat, el grup també compta amb els següents equips: Panteres Gorgues, AVAP Girona, Sant Pere Pescador, Barça, Joves de Caldes i L’Ametlla.\nRecordem que el Club Volei Lloret obre una nova etapa, amb junta directiva renovada i una plantilla diferent a la del passat curs. Per exemple, la banqueta l’ocupa un entrenador diferent: Facundo Leal, que agafa el relleu de l’anterior tècnic, Agustín Correa.\nFacundo Leal, nou entrenador del volei\nA més, l’equip ha patit diverses baixes i novetats, amb l’objectiu de consolidar-se a la categoria i lluitar per estar en les posicions capdavanteres, que els donin accés a la Fase d’Ascens a la Primera Divisió.\nArticle anteriorLa Lloretrail d’aquest diumenge espera aplegar prop de 600 participants\nArticle següentEl Teatre de Lloret torna a obrir les portes amb una 30a de propostes


Portes obertes al Museu i Forn del Vidre de Vimbodí i Poblet amb motiu del Dia Internacional dels Museus | Museu del Vidre\nPortes obertes al Museu i Forn del Vidre de Vimbodí i Poblet amb motiu del Dia Internacional dels Museus\nEl Museu i Forn del Vidre de Vimbodí i Poblet celebra el Dia Internacional dels Museus amb una portes obertes aquest cap de setmana.\nEl Dia Internacional dels Museus se celebra cada 18 de maig des de l’any 1977 a tot el món. Un dia de l’any on els museus són els veritables protagonistes, obrint les seves portes i oferint alguna activitat de sensibilització als seus visitants, per parlar de la seva importància d’un Museu en el desenvolupament de la societat. Aquest any s’ha escollit el lema del Consell Internacional dels Museus, per a celebrar aquesta festa: “Els museus com a eixos culturals: El futur de la tradició”.\nEn el cas del museu vimbodinenc, s’adhereix a la cita oferint a les persones visitants l’entrada de franc al Museu, dins de l’horari habitual de les instal·lacions. L’entrada inclou la visita a la col·lecció del Museu i la demostració en directe de vidre bufat a càrrec del mestre vidrier Paco Ramos.\nA més, durant el dissabte també tindrà lloc el taller amb sarga: fes la teva bossa de mà, a càrrec de la cistellera Anna Sínia.


Renfe, l’Ajuntament de Mataró i el TecnoCampus signen el conveni\nEl projecte s’articula com una prova pilot per la implantació de tota una xarxa d’antenes d’innovació ferroviària al territori espanyol\nEl president de Renfe, Isaías Táboas, l’alcalde de Mataró, David Bote i el director general del TecnoCampus, Josep Lluís Checa, han signat l’acord de col·laboració per posar en marxa l’antena de TrenLab a Catalunya, que s’ubicarà a les instal·lacions del TecnoCampus de Mataró. La ministra de Transports, Mobilitat i Agenda Urbana, Raquel Sánchez, ha presentat avui el projecte.\nRenfe, l'Ajuntament de Mataró i el TecnoCampus col·laboren en aquesta iniciativa per desenvolupar solucions i projectes d'innovació ferroviària juntament amb membres de l'ecosistema innovador (startups), dins de les instal·lacions del TecnoCampus, per aprofitar i potenciar recursos empresarials , docents i metodològics, amb la finalitat d'establir el primer node de la xarxa Antena de TrenLab. L’espai on es durà a terme l’activitat s’habilitarà al llarg del 2022 en un local de 400m2 situat en un dels edificis del parc tecnològic.\n• Suport a l'emprenedoria en l'àmbit estratègic i de negoci de Renfe.\n• Vigilància de la tecnologia en els àmbits d'interès de negoci de Renfe.\n• Ubicació d'un hub d'acceleració de TrenLab amb espai de coworking per als membres de l'ecosistema innovador del programa i l'equip d'innovació de Renfe.\n• Integració de l‟Antena TrenLab dins del programa d’activitats d’incubació i acceleració, formació i sensibilització de TecnoCampus.\n• Disseny programes de mentoring, formació i acceleració.\n• Facilitar capacitat de desenvolupament de projectes en col·laboració amb centres universitaris i grups de recerca.\n• Oferir accés a laboratoris, incubadores o centres d’innovació.\nSigui quin sigui el teu pla, tenim el descompte que millor s´adapta a tu i al teu viatge


Kanavita. L'informatiu de Canalda: de novembre 2015\nTemporal del 2 de novembre de 2015\nA mesura que anem recorrent el territori anem descobrint més destrosses del temporal del 2 de novembre. No sé si algun canaldenc recorda un pluja més gran; és un fet que aquesta ha fet un mal molt superior al d'altres tamborinades. Un exemple el tenim a la palanca de Puig-arnau a Canalda que és la primera vegada que se l'enduu la pluja. De les quatre palanques que hem fet o arreglat en quinze anys de caminades populars, dues han desaparegut -la de Pallerols i la de Canalda a Puig-arnau- i dues han suportat l'aiguat -la de la canaleta de Dalt i la del torrent de les Cots- probablement perquè la conca de les dues rases on hi ha aquestes dues palanques és molt petita en comparació amb la de la riera de Canalda i per tant hi va baixar molta menys aigua.\nPalanca de Canalda a Puig-arnau fa uns anys\nPalanca de Canalda a Puig-arnau després\nEls camins estan bastant malmesos, els que no estan foradats tenen alguna esllavissada. Resulta especialment impressionant l'esvoranc que ha obert la riera de Canalda a la pista que va al serrat dels Abellols, per on també passa el GR-1; un tall de quasi dos metres de profunditats que fins i tot dificulta el pas a peu. Afegim unes quantes fotos amb els seus peus corresponents perquè pugueu identificar els llocs.\nCamí de l'Estudi\nCamí ral de Canalda a Puig-arnau. GR-1\nCamí ral de Canalda a Puig-arnau al seu pas per la riera de Canalda.\nCoincideix amb el GR-1 i el camí dels Bons Homes\nCamí de la Teuleria o de Plana Redona\nCamí del transformador i de la Casanova.\nPalanca de la canaleta de Dalt.\nAquesta no s'ha malmès amb la riuada\nPublicat per Perfil a 13:12 Cap comentari:\nEtiquetes de comentaris: Camí dels Bons Homes, GR-1, Pluges, riera de Canalda, Temporal\nNou cartell del camí dels Bons Homes situat\na prop de l’Estudi\nRecentment han renovat el cartell del Camí del Bons Homes que està situat proper a l’Estudi. A diferència de l’anterior que era genèric i el podíem trobar igual a Odèn o a Gósol, aquest incorpora una imatge de Canalda i indica el punt del recorregut on es troba el cartell i per tant on estan situats els que fan la ruta.\nPer un altre costat aquest estiu va aparèixer una estructura metàl·lica al costat del cartell informatiu de Canalda del que ningú del poble en sabia res. Vam preguntar al Consell Comarcal i ens van dir que formava part de la “Senyalització turística i direccional de la comarca del Solsonès”. Temps enrere es van posar indicadors a les carreteres per senyalar els llocs d’interès turístic. La segona fase consisteix en posar uns cartells a cada emplaçament perquè la gent tingui informació del lloc visitat. El contingut del cartell va arribar als ajuntaments perquè hi donessin la seva aprovació. En alguns casos com el de Sant Llorenç han preferit fer el disseny i el contingut ells amb la participació de les entitats culturals del municipi.\nAquests plafons tindran un mapa, imatges i explicacions del municipi i la comarca.\nEn aquests moments s’estan fabricant els cartells i en poc temps estaran posats al seu lloc.\nEstructura metàl·lica propera al vell cartell informatiu\nde Canalda situat a la plaça\nPublicat per Perfil a 7:34 Cap comentari:\nEtiquetes de comentaris: Camí dels Bons Homes, Camins, Cartells, turísme\nDestrosses a Odèn pel temporal del 2 de novembre\nCarretera L-401 al seu pas per Canalda\nEl temporal de pluges que ha afectat Catalunya aquest dilluns, 2 de novembre, ha estat especialment virulent al nord del Solsonès. Segons les dades del Servei Meteorològic de Catalunya a l'estació de Lladurs van caure 79,1 litres i al port del Comte 159,8. La quantitat d'aigua acumulada ha causat destrosses en les vies de comunicació i en les lleres dels rius.\nPalanca de la font de Pallerols\nLa carretera de L-401 de Sant Llorenç a Pont d'Espia al seu pas per Canalda hi havia una esllavissada que impedia el pas de la circulació. Uns treballadors que venien de Sant Llorenç i anaven a Roc Falcon van baixar cap a Canalda i per pistes van sortir més enllà de l'ensulciada per anar a buscar màquines per obrir la carretera.\nLa resclosa que recull l'aigua de la riera de Canalda per portar-la a Solsona va quedar completament tapada per pedres i grava. Canalda ha estat tres dies sense aigua fins que s'ha netejat la presa.\nResclosa que capta l'aigua cap a Solsona\nLa palanca de la font de Pallerols se la va endur la riuada i fins i tot ha arrencat la paret de pedra on s'assentava.\nAl pont d'Orrit l'aigua el passava per sobre i ha fet malbé part de les baranes i omplert de troncs i arbres el pont. Us mostrem algunes de les fotos que ens han arribat per whatsapp.\nPublicat per Perfil a 6:48 Cap comentari:\nEtiquetes de comentaris: Carretera L-401, font de Pallerols, Pluges, pont d'Orrit, Temporal


Tres pingüins a l'Aquàrium\nAquest capítol de "Veterinaris" segueix els casos de tres pingüins que arriben a l'Aquàrium de Barcelona, una euga amb mal de panxa, unes ovelles que s'han de quedar prenyades, una cria de falcó que ha estat a la incubadora i un gos amb una lesió medul·lar.\nA l'Aquàrium de Barcelona arriben tres pingüins procedents del Zoo d'Aalborg, a Dinamarca. Són tres mascles joves, d'entre cinc i vuit anys. A l'Aquàrium viuran en una pingüinera que reprodueix el seu hàbitat natural, juntament amb altres vint-i-un exemplars de pingüins de Humboldt, una espècie protegida originària de les costes de Xile i el Perú, on viuen gràcies al corrent de Humboldt, que porta aigües fredes des de l'Antàrtida i els proporciona aliment.\nLa Cecile, una veterinària rural especialitzada en cavalls, va a una hípica a atendre d'urgència la Lluna, una euga de cinc anys que té mal de panxa i no es pot aixecar de terra.\nLa Roser també és veterinària rural, però especialitzada en ovelles. Una de les seves feines més habituals és vacunar-les, però també intervé en el procés de reproducció. A la granja Can Marsal, a la Tallada d'Empordà, hi ha vint ovelles que s'han de prenyar. El sistema de les esponges que utilitza la Roser farà que totes quedin prenyades alhora.\nAl Cim d'Àligues veurem una cria de falcó que va néixer en captivitat i ha estat a la incubadora deu dies. Ara ha arribat el moment de traslladar-la amb la mare. El falcó s'estarà al niu amb la mare fins que sigui prou gran per començar un ensinistrament per aprendre a volar.\nAl Jak, un gos pequinès de vuit anys que té dificultats per caminar, li fan diverses proves a la clínica Canis per determinar l'abast de la malaltia i saber si es pot operar de la lesió medul·lar que pateix.


Ajudes pràctiques externes curriculars a l'estranger 18-19. Llistat provisional de sol·licituds admeses i denegades.. Facultat de Filosofia i Lletres Oficina de pràctiques\nAjudes pràctiques exter..ds admeses i denegades.\nAjudes pràctiques externes curriculars a l'estranger 18-19. Llistat provisional de sol·licituds admeses i denegades.\nResolució de 3 d'octubre de 2019 de la Facultat de Filosofia i Lletres de la convocatòria d'ajudes per a estudiants de la Facultat que realitzen pràctiques externes curriculars a l'estranger durant el curs 2018/19, per la qual:\nPRIMER: Publicar el llistat provisional de sol·licituds admeses i denegades.\nSEGUNDO: fins al 18 d'octubre, inclòs, els/les sol·licitants podran presentar al·legacions contra aquesta resolució. Totes aquestes al·legacions es formularan per escrit seguint algun d'aquests procediments:\nAlacant, 3 d'octubre de 2019


Aragonès demana al govern espanyol “respecte” pel cos de Mossos d’Esquadra La República\nAragonès demana al govern espanyol “respecte” pel cos de Mossos d’Esquadra\nACN Madrid.-El vicepresident del Govern, Pere Aragonès, ha demanat a aquest divendres al govern espanyol “respecte” pel cos dels Mossos d’Esquadra, després que l’executiu de Sánchez hagi criticat la creació […]\nACN Madrid.-El vicepresident del Govern, Pere Aragonès, ha demanat a aquest divendres al govern espanyol “respecte” pel cos dels Mossos d’Esquadra, després que l’executiu de Sánchez hagi criticat la creació de la nova Àrea de Seguretat Institucional (ASI) que protegirà la cúpula política del Govern. Una iniciativa qualificada d’”aberrant” per part de la portaveu del govern espanyol, Isabel Celaá, que considera que suposa la creació d’un grup intern dels Mossos amb adscripció política. A les portes de Soto del Real –on ha visitat els presos independentistes- Aragonès ha defensat “la professionalitat del cos de Mossos d’Esquadra” que és una “policia democràtica” amb membres que “es juguen el físic per defensar la seguretat dels ciutadans”.\nAragonès ha recordat que els Mossos són “una policia democràtica referent a nivell europeu” i ha assegurat que el procés de selecció dels Mossos que integraran aquest grup “es fa amb criteris tècnics i professionals i no ideològics”. “La Moncloa té una àrea de seguretat del Palau de la Moncloa i no vol dir que ells ho escullin de forma ideològica”, ha dit. En aquest sentit ha insistit que “tots els processos de selecció de la Generalitat de Catalunya es fan per criteris tècnics, no ideològics”.


Una nova eina permet mesurar la qualitat dels espais verds urbans - Universitat Autònoma de Barcelona - UAB Barcelona\nUna eina creada per científics de l’ICTA-UAB, l’ISGlobal i el CTFC permet avaluar la qualitat dels espais verds urbans. L’eina es planteja com un instrument de mesura que avalua fins a 90 elements diferents d’un espai verd dividits en onze temàtiques: entorn, accés, instal·lacions, serveis, estètica i atraccions, incivisme, seguretat, ús potencial, cobertes del sòl, biodiversitat animal i biodiversitat d’aus. Així, valora tant la qualitat o quantitat de les infraestructures, l’estètica dels espais o el nombre d’aus de diferents famílies, per exemple.\nGràcies a aquesta eina, l’equip ha avaluat la qualitat de 149 espais verds urbans a Barcelona. Aquest treball permetrà fer un estudi epidemiològic a la ciutat únic al món, que ajudarà a entendre millor les relacions entre els espais verds i la salut humana, i que es presentarà properament.\nPosar el focus en la qualitat i no en la quantitat\nFins ara, la gran majoria dels estudis epidemiològics disponibles s’han basat en la presència d’aquests espais o en la seva quantitat. En aquest estudi, a més, es posa el focus en la qualitat dels espais verds urbans, és a dir, “com han de ser aquests espais i quines característiques han de tenir per a poder oferir beneficis a la població”, explica Pablo Knobel, autor principal de l’article i membre del Environment and Human Health Lab (EH2 Lab) del CTFC.\nEls espais verds urbans s’associen amb diferents aspectes de la salut i benestar dels ciutadans i ciutadanes, incloent una millor salut mental i general, millores en els resultats de l’embaràs, en el desenvolupament infantil o bé en l’envelliment saludable en la gent gran.\nAplicacions per la recerca i per la gestió urbana\nL’estudi també presenta diferents aplicacions futures de l’eina. Per una banda, els i les investigadores podran aplicar-la per estudiar l’efecte de la qualitat de les zones verdes urbanes com a potencial per oferir beneficis per a la salut. Per l’altra, els responsables de la presa de decisions, com ara les administracions locals, podran utilitzar els resultats de l’eina per afinar el disseny i la gestió dels espais verds urbans per atendre millor les necessitats dels seus ciutadans i ciutadanes, especialment pel que fa a la seva salut i benestar.\nUn altre estudi recent de Knobel i el seu equip, liderat per Roser Maneja del CTFC, va posar de relleu l’escassetat d’eines i instruments d’estudi dels espais verds urbans. En aquest context, es presenta necessària l’actualització i el manteniment d’eines que avaluïn la qualitat d’aquests espais a mesura que la creixent bibliografia n’apunti nous beneficis per a la salut.\nArticles de recerca:\nKnobel P, Dadvand P, Alonso L, Costa L, Espanol M, Maneja R, Development of the Urban Green Space Quality Assessment Tool (RECITAL), Urban Forestry and amp; Urban Greening (2020), doi: https://doi.org/10.1016/j.ufug.2020.126895\nKnobel P, Dadvand P, Maneja R. A systematic review of multi-dimensional quality assessment tools for urban green spaces, Health and Place (2019), doi: https://doi.org/10.1016/j.healthplace.2019.102198


Resum acta novembre 2018 – AMPA Escolàpies El Masnou\nResum acta novembre 2018\nReunions de la Junta>\nAssistents: Sergi Serrano, Pepi Domingo, Conxi Mata, Gemma Mensa, Robert Sisteré, Sonia Martinez, Olga Pelayo, Meritxell Carmona, Encarni Gonzalez, Maria Pilar Andiñach, Víctor López i Gisela Andiñach\nS’excusen: Inma Trillo, Vita Tolkachova\nOlimpiades. Valoració positiva. Comentaris de pares: falta d’organització en les activitats d’infantil i més promoció de l’escola. Considerem que ja hi havia prou participació per part d’Escolàpies. Quan tinguem la valoració del casino es valorarà si tornarem a participar l’any vinent, en cas que s’organitzi. Cost d’Olimpíades: 50 € llaminadures i 48 € de coques i xocolata.\nWhatsapp delegats. Direcció que hi haurà poc trànsit al xat, perquè la comunicació serà més aviat directa amb cada delegat. Referent a la vaga d’estudiants del proper dia 14, es manté q és d’estudiants i que l’escola farà classe normal i actuarà com ho fa normalment davant les absències injustificades d’alumnes\nReunió amb regidoria de seguretat. S’informa que ara la situació està més controlada; l’alberg ja no és un centre d’emergència i ja no hi ha saturació d’usuaris. A la reunió del Consell Escolar Municipal ja es va dir que a aquests nois se’ls haurà d’escolaritzar on correspongui i serà el departament d’ensenyament qui assignarà places entre les diferents escoles i instituts.\nComissió pedagògica. El 1r cafè tertúlia es vol fer sobre l’atenció a la diversitat. La Comissió pedagògica organitzarà aquestes reunions properament. Es proposa que s’obrin les xerrades de Projecte Home a altres cursos; s’ha proposat fer més difusió a través grups whatsapp, web ampa però que es valorarà més endavant de cara a la propera reunió al febrer, i que es faci un canvi de dia. Direcció respon que no està pensat per altres cursos perquè està focalitzat en els alumnes de l’ESO i que no és possible canviar el dia perquè el dilluns és el dia que va millor a tots els professors.\nPastorets infantil: 12 i 13 de desembre\nPatge i taula solidària: 14 de desembre (comunicació per Educamos)\nXocolatada: 30 de novembre i 19 de desembre als 2 patis\nFestival primària a Ca n’Humet: 17,18 i 19 de desembre (pendent de confirmar)\nPartit futbol solidari: 19 de desembre, 18 h\nPastorets ESO: 19 de desembre, 20 h.\nTimbalers: el grup va molt bé tot i que és difícil el cobrament; 2 voluntàries ajudaran. Es proposa fer difusió per a nens de l’ESO. Cal recordar que els grups són limitats a 18 participants.\nConsell Escolar municipal: Direcció comenta que algunes queixes d’altres escoles es relacionaven amb la manca de servei de policia local a les sortides; des de la regidoria de seguretat es va informar que a Escolàpies en tenim en tant que la carretera de Teià és una xarxa bàsica principal. A més, informa que la regidora el va citar perquè a partir d’una data propera s’acabarà la permissivitat en relació amb l’aparcament ja que hi ha un abús de l’aparcament a la zona. El 13 de novembre té una reunió amb la regidora i que si algú de l’AMPA hi vol anar està convidat. Restem a l’espera de rebre informaicó sobre les actuacions que emprendrà la regidora per controlar l’aparcament.\nComentaris pares: sembla que hi ha queixes sobre la qualitat del menjador i manca de peix i menjars amb massa salses; Direcció convida a qui ho vulgui a parlar amb la cap de cuina per resoldre dubtes. També es parla que alguns wc dels patis estan bruts. Direcció explica que es fa neteja abans i després dels patis però que són massa alumnes i que no fan un ús correcte. Sobre els projectes de 1r d’ESO alguns alumnes tenen la percepció que se’ls ha agrupat per nivells amb la intenció que els alumnes “bons” facin bons projectes per poder-los després presentar a concursos. Això sembla que els desmotiva, perquè crea en ells la idea que, facin el que facin, no sortiran elegits els seus projectes. El mateix passa amb la Setmana de la Ciència, que sembla que els professors trien directament els alumnes que poden presentar algun projecte, i, per tant, no participen tots, sinó només “els escollits”. En Víctor explica que l’organització en grups homogenis o heterogenis té una fonamentació per part del professor que segurament no ha estat ben explicada als alumnes i que falta, per tant, millorar la comunicació. Respecte la loteria s’ha comentat el valorar de cara l’any que ve fer un sol tipus de talonari perquè ho vengui un curs i per a l’altre buscar activitats alternatives.\nCarrossa: Sergi, Robert, Sònia\nGegants i timbalers: Meri\nRelació amb pares: Gemma i Sergi\nPedagògica: Gemma, Pepi, Sònia i Sergi\nLoteria: Pilar, Encarni, Inma\nFestes (St.Josep Calassanç, Marató, Patge Reial, interescolàpies, Festa fi de curs): Pilar, Conxi, Encarni, Olga i Gise.\nXerrades: Gemma, Conxi, Sònia\nWeb: Gemma i Robert\nWeb: s’obre l’accés als membres de l’AMPA per poder-la valorar i fer comentaris.\nPropera reunió: 10 de desembre a les 21h


Presentació del projecte Memoral. - Torà online\nSocietat dilluns 8 octubre 2012 Autor: Segarreta\nMemoral – Empremta Alta Segarra és la primera fase del projecte Memoral. Recuperacio de la Memòria Oral de l'Alta Segarra. Aquest és un servei de recuperació de la memòria popular oral d’un poble i alhora un espai de generació de dinamisme cultural i cohesió social. És també un procés participatiu i d’aprenentatge, on es capacita a un grup motor del poble com a entrevistadors, investigadors i recuperadors de la memòria d’allà on viuen.\nDurant l’acte es presentarà l’experiència del “Projecte Molsa, Recuperació de la Memòria popular de la pagesia a La Molsosa i rodalies”\ncartell Presentació del projecte Memoral.\nEtiquetes: memòria oral alta segarra


Barcelona GovJam 2013: visió Escola – EAPC blog\nA l’Escola s’ha dut a terme, els dies 4 a 6 de juny, una de les GovJam que s’han fet de manera simultània a 38 ciutats de tot el món. La Global GovJam ha tingut com a finalitat que ciutadania i empleats públics de diferents administracions treballéssim amb l’objectiu d’innovar en serveis públics, tot plegat amb dinàmiques i metodologies ben diferents a les que estem acostumats. L’Escola, a banda de ser-ne la seu i col•laborar amb l’organització, hi ha aportat un dels seus valors més importants: persones i coneixement. L’Ana, la Mireia, l’Àngels, la Marta, la Joana i en Jesús hem participat en els diferents grups creats i hem volgut compartir aquesta experiència a través d’aquesta entrada al blog amb la finalitat que tothom que hi hem participat en destaquem tot allò que ens ha aportat la nostra participació a l’esdeveniment i, entre altres coses, pensar si aquest model es pot “importar” com a metodologia a les administracions per millorar i innovar els nostres serveis.\nLes expectatives que teníem com a participants eren diverses, en general cercàvem endinsar-nos en un projecte “desconegut”, participar d’una cosa que no sabíem com seria, però que ens semblava engrescador, buscàvem compartir, treballar, canviar les maneres de treballar tradicionals, conèixer com pensen persones externes a l’organització, treballar-hi en equip i compartir el coneixement de tothom per aplicar-ho a un projecte; però també hi hem participat amb vocació d’aprenentatge: veure noves dinàmiques de treball, metodologies noves per aplicar a l’organització o al lloc de treball; en definitiva: compartir, aprendre, ensenyar…\nEls resultats que n’hem obtingut són múltiples: hem descobert el talent ocult que hi ha entre el personal públic, la capacitat de treballar col•laborativament, persones d’orígens, edat, formació i professions diverses, per un objectiu comú, hem vist com el treball en equips diversos provoca, també, sinèrgies que il•lusionen. També ens emportem la visió que els errors només són noves oportunitats per millorar, que el coneixement i les aportacions dels grups no és la suma dels seus components, sinó que s’eleva a un nombre infinit, que s’aprèn fent, experimentant i divertint-nos… i eines, moltes eines a aplicar a un procés de com es pot millorar o es pot innovar…\nI, més enllà de les expectatives i els resultats, com creiem els participants de l’Escola que es pot transferir aquesta experiència a les administracions públiques? Considerem que les eines apreses poden millorar els projectes col•laboratius en els quals l’Administració participa, que es pot millorar infinitament amb les dinàmiques de design thinking, ja que dibuixar, representar, modelar són estratègies més eficients que parlar per fer visible el que les persones pensen (un requisit imprescindible per poder compartir). Pensem que l’organització, les agendes i el servei públic no es veuen afectats si 48 hores les dediquem a fer una activitat com aquesta, al contrari, el resultat millorarà el servei que prestem, hem descobert que som molt més creatius del que ens pensàvem i que això és aplicable a tothom. Poc o molt tothom té una creativitat oculta…els participants ens emportem una experiència vital impressionant que ens farà pensar les coses d’una altra manera aplicant-ho al lloc de treball…i fins i tot ens proposem fer un GovJam a l’Escola, per compartir el que hem viscut en aquesta GovJam, però sobretot per millorar, innovar i créixer com a professionals i millorar l’organització.\nTot plegat ho resumim en una frase: “fer, fer, fer…i no parlar”, això és el que els mentors ens van repetir durant 48 hores per arribar a uns resultats que podeu consultar aquí. I vosaltres què penseu? creieu que es pot innovar a les administracions públiques catalanes? Podem construir millors serveis treballant conjuntament amb la ciutadania? Cal innovar en la prestació de serveis públics?\nBarcelona, eapc, GGovJam, GovJam, innovació\n3 respostes a “Barcelona GovJam 2013: visió Escola”\nAlain Jordà ha dit:\n19 de juny de 2013 a les 10:21 am\nUn post molt engrescador tenint en compte que vé de la EAPC i considerant que la pròpia Directora de l’Escola va ser qui va cloure l’esdeveniment. Seria molt important que l’EAPC, amb tot el prestigi que té entre els treballadors públics catalans, s’endinsés en aquesta via per a definir noves oportunitats de serveis i noves formes dels serveis actuals. Podria ser un punt d’inflexió en la millora de l’administració catalana. No vull oblidar felicitar als tres factotums de les jornades que van fer molta feina durant mesos, sense cap retribució, per a portar-nos aquesta experiència. Gràcies.\n18 de juny de 2013 a les 1:58 pm\nTens tota la raó, Mireia. I moltes felicitats a tots/es els/les participants!\n18 de juny de 2013 a les 1:34 pm\nAquests dies ha quedat demostrat que la ciutadania junt amb els treballadors públics poden fer grans coses. Els vuit projectes que s’han presentat a Barcelona n’han estat un bon exemple; tots ells ben diferents, però tots pensats amb imaginació i prou realisme com per ser posats en marxa, i tots amb l’objectiu de millorar el servei públic en un context difícil econòmicament. Per tant, toc d’alerta: es poden fer les coses molt millor si les pensem junts, i hi ha molta gent disposada a destinar part del seu temps a fer-ho. Per què no ho aprofitem?


Contouring, el maquillatge de moda - Entrenosotros | Consum\nContouring, el maquillatge de moda\nConeixes el contouring? És una tècnica de maquillatge que combina els tons foscos i clars per a estilitzar les faccions. És la tendència que seguixen les celebrities per a esculpir els seus rostres i lluir una cara radiant. Una forma de maquillar-se que ja té milions de seguidores i que arrasa en les xarxes.\nNomés cal teclejar la paraula contouring en Google per a adonar-se del boom que viu este maquillatge. Més de 36 milions de resultats, vora un milió de tutorials en Youtube. El contouring és tendència des que Kim Kardashian el va posar de moda fa uns anys, encara que esta tècnica va ser inventada molt abans pel maquillador nord-americà Kevyn Aucoin, una de les grans figures del maquillatge a escala mundial. Moltes cares conegudes s’han apuntat a este tipus de maquillatge que ha acabat popularitzant-se.\nEl rostre té zones que sobreïxen i altres zones afonades. El contouring es fonamenta a jugar amb dos bases de maquillatge, una molt més clara i una altra molt més fosca que el to de la pròpia pell per a obtindre resultats sorprenents. Per mitjà d’esta tècnica es pot aconseguir un nas més afilat, una cella més alçada o un pòmul més excel·lent, sempre que es pose cada to en el lloc adequat i es mescle a consciència.\nEl contouring sembla senzill, però és molt elaborat i requerix temps. També és clau conéixer bé les zones que cal ressaltar i quins s’han de dissimular per a esculpir el rostre. A l’hora d’utilitzar esta tècnica, cal tindre clar alguns conceptes, com que el to fosc s’ha d’aplicar en aquelles zones on es vol una profunditat més gran i que el clar és el que es posa sobre les zones que es vol ressaltar.\nEl contouring sembla senzill, però és molt elaborat i requerix temp\nHui dia hi ha molts productes creats específicament per a aplicar este tipus de maquillatge. Kits de pólvores amb diversos tons, llapis cremosos que enfosquixen i il·luminen, un únic llapis que acompanyat d’una esponja per a difuminar aconseguix resultats espectaculars… Els productes imprescindibles per al contouring són una base lleugera de maquillatge o una bb cream per a unificar el rostre; una paleta contouring o un llapis en dos tons i un coloret. També podem utilitzar una esponja o una brotxa per a difuminar.\nCONTOURING PAS A PAS\nT’expliquem pas a pas en què consisteix el maquillatge contouring perquè pugues aplicar-ho a casa:\n1. T’expliquem pas a pas en què consisteix el maquillatge contouring perquè pugues aplicar-ho a casa:\n2. És el moment d’ombrejar i il·luminar. Aplicarem el to fosc davall dels pòmuls amb un traç ascendent que arribe fins a la zona de l’orella, en el contorn de la mandíbula, en la part alta del front i en les temples. A continuació, haurem d’aplicar el to més clar davall dels ulls en forma de triangle invertit, amb una línia al centre del septe i al centre del front i de la barbeta.\n3. Per a aconseguir un acabat natural és imprescindible difuminar molt bé els traços. Si utilitzem la mateixa brotxa o esponja, començarem pel to clar i acabarem amb el fosc.\n4. Per acabar, aplicarem un toc de blush o coloret per a marcar lleugerament les galtes.


- - 23/2/2015\n- Per la retransmissió del Carnaval de Solsona al programa 1món.cat\nLa vicepresidenta de Badalona Comunicació i segona tinent d’alcalde de l’Ajuntament de Badalona, Maritxu Hervás, ha exigit avui “una disculpa pública de la Xarxa de Comunicació Local, així com la dimissió del seu conseller delegat, Francesc Pena, després dels fets succeïts a la retransmissió del Carnaval de Solsona al programa 1món.cat del passat 14 de febrer”. 1món.cat és un programa que subministra la Xarxa a diferents televisions locals.\nLa retransmissió d’aquest programa va incloure l’emissió de l’espectacle de Carnaval -que simulava una confrontació armada entre soldats espanyols i un rei Carnestoltes independentista- així com una entrevista amb un comentarista que va fer un relat de l’espectacle que s’estava desenvolupant en aquells moments en clau d’enfrontament entre Espanya i Catalunya, amb expressions insultants i agressives cap a Espanya, els espanyols i el Partit Popular.\nEntre les televisions que van emetre aquesta retransmissió subministrada per la Xarxa hi va haver la pròpia televisió municipal de Badalona, Teleb. Per aquest motiu, la vicepresidenta de Badalona Comunicació ha manifestat el seu rebuig a la situació creada. “La televisió municipal de Badalona va emetre en directe el programa 1món.cat de la Xarxa i, per tant, els nostres espectadors es van trobar amb una emissió que considerem que va ser desagradable i intolerable, a més d’agressiva per part de l’entrevistat cap a tota la gent que no comparteix els seus posicionaments polítics”, ha explicat Maritxu Hervás. La regidora ha destacat la gravetat de la situació, ja que, segons ha dit “aquesta mena de manifestacions com les que es van poder sentir durant el programa inciten a l’odi i la violència”. Per Hervás, “és imprescindible que la Xarxa es disculpi tant pel contingut com pel to de la retransmissió, i això és una cosa que una setmana després dels fets encara no s’ha produït”. “Per això considerem que el conseller delegat de la Xarxa de televisions locals hauria de dimitir”, ha afegit Hervás.\nEl govern popular retira un dimoni antifeixista


La Xina censura l'estrena de l'última temporada de 'Joc de trons'\nEs van tallar sis minuts de metratge perquè hi apareixien escenes de sexe i violència\n1 min. Barcelona 18/04/2019 14:24\n651x366 Daenerys Targaryen Daenerys Targaryen\nEls espectadors xinesos no van tenir l'oportunitat de veure l'estrena de l'última temporada de 'Joc de trons' íntegrament: la plataforma Tencent, que té els drets d'emissió de la sèrie nord-americana al país asiàtic, va retallar sis minuts del capítol perquè hi apareixien escenes de sexe, prostitució, llenguatge obscè i violència.\nTencent és l'única opció legal que tenen els espectadors xinesos per veure 'Joc de trons', ja que la HBO encara no està en funcionament a la Xina. Segons la CNN, diversos usuaris s'han queixat a través d'internet –principalment, a la xarxa social xinesa Weibo– del servei de la companyia i, fins i tot, s'ha plantejat la possibilitat de demandar-la. El mitjà nord-americà indica que es desconeix si la censura procedeix de la mateixa empresa o del govern xinés.\nEntre les escenes que els xinesos no han pogut veure hi ha el moment en què el personatge de Bronn apareix al llit amb tres prostitutes o quan Theon Greyjoy rescata la seva germana Yara, que havia estat capturada pel seu tiet Euron.